בגיבורי העל, האנרגיה הנחוצה לכוחות העל שלהם נעוצה בגופם כמקור פנימי או במקורות חיצוניים במקרה שגופם אינו יכול להכיל את האנרגיה הדרושה. מקור חיצוני זה נקרא לעיתים שדה יוני אוניברסלי (UPF, Universal Psionic Field), אליו הם מתחברים. חברת מארוול ניסתה להביא הסברים מדעיים להתפתחות הכוחות באמצעות השימוש במושגים כאפקט הסוללה ואנרגיה יונית בין היתר. באפקט הסוללה, התאים שבגוף האדם מתפקדים כסוללה, ונטענים על ידי מקור חיצוני. הדבר נראה לעין בגיבורי על שנחשפו לקרני גמא כהענק הירוק, והכוחות יישמרו כל עוד מקור האנרגיה יהיה זמין ויתעצמו כאשר הגוף ייטען מחדש. חבר האקס-מן סייקלופס סופג את קרני השמש ובעזרתם הוא יורה את מטחי האנרגיה האופטיים מעיניו. אנרגיה יונית היא אנרגיה בלתי נראית שמשוחררת על ידי המוח האנושי ואשר יש לה את היכולת לתמרן אנרגיה וחומר. דוגמה לכך היא דמויותיהם של מגנטו, השולט בחומר המתכת, ושל מכשפת השני, המסוגלת לשנות את מרקם המציאות.
גזעים חוצניים.
יקום מארוול כולל מאות גזעים חייזריים תבונתיים, אשר ביניהם נמנים ה"קרי" (Kree) השולטים בגלקסיית הקרי (ענן מגלן הגדול שבעולם האמיתי), ה"סקרול" (Skrull) השולטים בגלקסיית הסקרול (גלקסיית אנדרומדה) וה"שי'אר" (Shi'ar) השולטים בגלקסיית השי'אר (אין כל הקבלה לעולם האמיתי, אם כי קיימת סברה שמדובר בגלקסיית המשולש). שלושת הגזעים נמצאים תכופות במלחמה מתמדת, כאשר בני כדור הארץ נלכדים במרכז הקונפליקט. זקני היקום (Elders of the Universe) הם חייזרים קדומים שהייתה להם השפעה מכרעת למשך מיליוני שנים על עולמות שלמים. גזעים נוספים קיימים, והם מרכיבים את המועצה הבין-גלקטית (Intergalactic Council) המחליטה בנושאים הרי גורל. במיני סדרה "המלחמות הסודיות" הוצגה תלבושתו הסימביוטית השחורה של ספיידרמן לראשונה, כאשר לאחר מכן התחברה לאדי ברוק, שנודע בשם ונום - אחד מאויביו המושבעים של ספיידרמן.
יצורים על טבעיים.
ביקום מארוול מופיעים גם יצורים אגדתיים כאלים, שדים וערפדים. ה"אלים" ממרבית הפנתאונים הפוליתאיסטים הם למעשה גזעים חוצניים אלמותיים דמויי אנוש מממדים אחרים שהגיעו לכדור הארץ בימים קדומים והפכו למקורם של אגדות רבות. נוסף עליהם נמנים גם אלים מושחתים כדוגמת אלי האופל, אויביהם של האסגרדים. שדים הם ישויות קסם מרושעות המתערבות בקיומו של היקום. בין הידועים שבהם נמנים מפיסטו, בלקהארט, נייטמר, שטניש וזוֹם. קיימות גם ישויות מיסטיות אחרות כוישנטי, דורמאמו וחבורת האוקטסנס, וישויות הלקוחות מספרי ה.פ. לאבקרפט כשומא-גוראת'. שני הראשונים הם אויביו העיקריים של גוסט ריידר, בעוד האחרים הם אויביו של דוקטור סטריינג'.
התגלה כי מרבית מהדור הנוכחי של האלים הם צאצאיה של האלה גאיה. שני הפנתאונים הידועים ביותר הם אלה של האסגרדיים (בהם חבר תור), המבוססים על אסגארד שבמיתולוגיה הנורדית והאולימפיים (בהם חבר הרקולס), המבוססים על האלים האולימפיים שבמיתולוגיה היוונית. האלים לעיתים מתאספים יחדיו לקבוצות הידועות בשם מועצת ראשי האלים ומועצת אבות השמיים. האלים אולצו להפסיק ולהתערב עם ההתפתחות האנושית לפני אלפי שנים בידי השמימיים, ולרוב נחשבים כיום כבדיה.
המגן - S.H.I.E.L.D.
סוכנות המגן היא סוכנות ביון בדיונית סודית, המתנהלת ופועלת בחשאיות ביקום מארוול. הסוכנות עוסקת בשמירה על הציבור ומתמודדת עם אויבים ומרושעים בעלי כוחות על טבעיים. בהתחלה הסוכנות צורפה לממשלת ארצות הברית ולאחר מכן לאו"ם, וקיבלה ממנו סיוע וכספים. סוכנות S.H.I.E.L.D אינה היחידה הקיימת ביקום מארוול, ונוספות לה סוכנויות בדיוניות אחרות, כמו סוכנויות הביון A.R.M.O.R ("שריון"), S.T.R.I.K.E ("תקיפה") ו-S.W.O.R.D ("חרב") וכן סוכנות H.A.M.M.E.R ("פטיש") של נורמן אוסבורן וארגון הידרה המרושע.
מיני סדרות חשובות ביקום מארוול.
שנות ה-80.
תחרות האלופים.
ביוני 1982, מארוול קומיקס פרסמה את המיני-סדרה הראשונה שלה, "תחרות האלופים" (Contest of Champions). זקן היקום גראנדמאסטר עורך תחרות מול המוות כדי להשיב לחיים את האספן, שנהרג על ידי הישות הקוסמית קורבאק. הוא מחליט להשתמש בגיבורי העל שבכדור הארץ כרגלים בתחרות, בה הם המתחרים על פרס שיכריע אם האספן יחיה או ישאר מת. כל גיליון הציג פרטים ביוגרפיים על הדמויות העיקריות - פרטים אשר הוצגו מאוחר יותר במדריך אשר פורסם על ידי החברה, "The Official Handbook of Marvel". בשנת 1999 יצאה מיני סדרה בעלת אותו שם, אם כי עלילתה אינה קשורה לקודמתה. בשנת 2016 יצאה סדרה חדשה המבוססת באופן חלקי על משחק המובייל "תחרות האלופים", בה האספן מתחרה במאסטרו והזכייה היא בשליטה על כדור הארץ והישארות בחיים.
סאגת המלחמות הסודיות.
בין השנים 1994-1986 יצאו שתי מיני-סדרות עוקבות, "המלחמות הסודיות" (Secret Wars). הישות הקוסמית ביונדר חוטף מספר גיבורי על ונבלים כדי שילחמו אחד נגד השני בכוכב לכת אותו יצר. דוקטור דום גונב את כוחותיו של ביונדר והופך לעוצמתי עד לאין שיעור, אך הוא מובס על ידי הגיבורים. בהמשך, הישות הקוסמית מגיעה לכדור הארץ מתוך ניסיון להכיר מקרוב את האנושות, ולובש צורת אנוש.
מלחמת ההתפתחות.
בשנת 1988 יצא אירוע קרוסאובר נרחב בן 11 חוברות בשם "מלחמת ההתפתחות" (Evolutionary War), בו הנבל הוד התפתחותו מבצע התקפות ברחבי כדור הארץ כדי להאיץ את האבולוציה האנושית.
שנות ה-90.
סאגת האינסוף.
בין השנים 1990–1993 יצאו ארבע מיני-סדרות עוקבות העוסקות ביהלומי האינסוף - "מסעו של תאנוס", "כפפת האינסוף", "מלחמת האינסוף" ו"מסע הצלב האינסופי" (The Thanos Quest, Infinity Gauntlet, Infinity War, Infinity Crusade). הטיטאן המשוגע תאנוס גונב מזקני היקום את ששת יהלומי האינסוף כדי להפוך לישות נעלה, כאשר כל יהלום מעניק לעונד אותו שליטה בכוחות היקום: זמן, חלל, מחשבה, נשמה, מציאות וכוח. ב"כפפת האינסוף", הוא עונד את היהלומים בכפפתו, וכוחו הופך לאבסולוטי. הוא מוחק במחי יד את קיומם של כמעט כל החיים התבונתיים ביקום. אלה המעטים שנשארו מתאספים יחדיו על ידי אדם וורלוק ונלחמים נגדו. לאחר שהוא הורג כמעט את כולם, תאנוס מחליט להביס או ללכוד את הישויות הקוסמיות גלקטוס, קרונוס, אפוק, אטרניטי, לורד כאוס ושניים מהשמימיים. הוא מביס את אטרניטי, משתלט על גופו והופך להתגלמות היקום פשוטו כמשמעו. הוא משאיר את גופו שלו פגיע - מה שמאפשר לנכדתו של תאנוס, נביולה, לקרוע את כפפת האינסוף מעליו ולשחזר את כל הנזקים אשר עשה ליקום, כולל החזרת גיבורי העל לחיים.
קרב נוסף בין הגיבורים לאלים מסתיים כאשר הכפפה נופלת לרשותו של אדם וורלוק. בהמשך, אדם וורלוק מחליט להשתמש בכפפת האינסוף בתבונה ומוותר על ערכי הטוב והרע. החלטה זו מביאה ליצירתו מחדש של מאגוס, אישיותו הרעה של אדם וורלוק, והאלה - אישיותו הטובה של וורלוק. מאגוס מבקש לשלוט ביקום ומחפש נקמה בוורלוק ובתאנוס, בעוד האלה מבקשת לגייס צבא של גיבורי על. אדם וורלוק עומד למשפט על ידי הישויות הקוסמיות לאחר שנמצא בלתי ראוי לכוחות ומוותר עליהם מרצון. מאגוס והאלה אוספים חמישה מתקני הכלה כל אחד (או בשמם הנרדף, קוביות קוסמיות). בעזרתם מאגוס מוציא את אטרניטי מכלל פעולה, יוצר ממלכה בין-ממדית וכן צבא של כפילים מרושעים לגיבורי-העל. האלה משתמשת במתקני ההכלה כדי ליצור ביצה קוסמית המסוגלת למלא משאלות. לסאגת האינסוף נוצר המשך חמישי באוגוסט 2002 בשם "תהומות האינסוף" (Infinity Abyss), שבו תאנוס יוצר שיבוטים של צ'ארלס אקסבייר, איירון מן, דוקטור סטריינג', גלקטוס וגלדיאטור מה-DNA שלו. החמישה נתקפים בניהיליזם וברצון לשים קץ ליקום, ומנסים להרוג את תאנוס בעזרת יצירתו של חור שחור בחלל.
מבצע סופה גלקטית.
באמצעה של סאגת האינסוף יצאה במרץ 1992 מיני-סדרה בת 19 חלקים בשם "מבצע סופה גלקטית" (Operation Galactic Storm) לכותרי חוברות האוונג'רס. העלילה עוקבת אחר התערבותם של חבורת האוונג'רס במלחמה הגלקטית בין אימפריית הקרי ואימפריית השי'אר, שיצרה נשק עוצמתי מחלקים שגנבו מגזע הקרי. לצורך כך, מעל ל-20 חברי האוונג'רס נחלקים לשלוש קבוצות כדי להילחם באיום הכפול. מנהיגי הכוחות הצבאיים של הקרי נרצחים, ונודע כי סוכני גזע הסקרול מנצלים את המצב כדי להחריף את הקונפליקט בין שני הגזעים האחרים. אותם סוכנים מפעילים את הנשק וגורמים להשמדתם של מיליונים. מתברר כי מי שעומד מאחורי רצף האירועים הוא האינטלקט העילאי (Supreme Intelligence) - יצור שהוא התגלמותם של אלפי דורות של מנהיגי צבא מגזע הקרי. שאיפתו העיקרית היא להאיץ את התפתחות גזע הקרי דרך האפקט הרדיואקטיבי של הפצצה. לאחר שנודע לאוונג'רס כי הוא אחראי לרצח העם, בידיהם ניצבת החלטה לגבי גורלו, מה שגורם לפילוגם.
עידן אפוקליפס.